钦定古今图书集成/理学汇编/文学典/第104卷 > 王养端
## 钦定古今图书集成/理学汇编/文学典/第104卷 > 王养端

按《列朝诗集》：养端字茂成，遂昌人。八岁能诗赋。嘉靖
乙卯举于北闱。游燕中，与一时名士称诗，李伯承、皇
甫子循皆亟称之。同里何镗曰：“括之诗人，自刘文成
后，有青田陈太鹤洛夫，刻意振奇，遂昌朱青城阳仲，
专工风调。后出与陈、朱抗行者，茂成也。”茂成有《遂昌》
三赋，赋家称之。

按《处州府志》：“王养端，字汝推，一字茂成，遂昌人。倜傥
负意气，抵掌谭古，亹亹如悬河东下。攻古文辞，作声
诗如出唐人口吻。举顺天亚魁，大学士袁炜每推毂
下之。与濮州李先芳、扬州宗臣诸名公相结甚驩。平
生著述甚富，有《震堂集》《山居论》。”